Il-Prim Ministru Joseph Muscat dalgħodu wasal Ruma għal taħditiet mal-Prim Ministru Taljan Matteo Renzi. Il-laqgħa kienet skedata għal lum ,iżda fuq talba ta’ Renzi stess, il laqgħa se ssir għada l-Ġimgħa hekk kif illejla qed ilaqqa’ laqgħa important tas-sotto-segretarji. tvm.com.mt huwa infurmat li fuq l-aġenda tal-laqgħa hemm taħditiet dwar l-immigrazzjoni u l-esplorazzjoni taż-żejt. Żewġ temi li l-Prim Ministru Muscat kien diġà beda jiddiskutu mal-Prim Ministru Enrico Letta, kemm waqt żjara li Dr Muscat għamel f’Ruma kif ukoll waqt żjara li Letta għamel f’pajjiżna. Intant, il-Prim ministru Joseph Muscat ħa l-okkazzjoni hekk kif jinsab Ruma biex jattendi l-aħħar partita li t-tim nazzjonali Malti ta’ taħt is-17-il sena kien qiegħed jilgħab fil-Caputi Cup fir-reġjun ta’ Lazio, kontra San Marino li fiha Malta rebħet bl-iskor ta 3-1 u spiċċat fit-tieni post ta’ dan it-tournament bejn Malta, l-Italja, l-Ingilterra u San Marino. Dr Muscat iltaqa’ mal-plejers u faħħarhom għall-wirjiet stupendi li għamlu. Ma’ tmiem il-partita fuq Twitter, Dr Muscat awgura lit-tim ta’ taħt is-17 il sena għat-tournament tal-UEFA li se jsir f’pajjiżna f’Mejju li ġej. Rapport u ritratti: Brandon Pisani minn Ruma